OBH 531/2000.
Az állampolgári jogok országgyűlési biztosának jelentése
Előadó: Dr. Somosi György

A vizsgálat megindítása

A Mai Nap című lap 2000. január 21-i száma "De a kocsma bezzeg hangos!" címmel cikket közölt a Budapest, XXI. kerületi Cservenka utcai Oázis sörözőről. A cikk szerint a csaknem virradatig tartó mulatozás miatt a panellakásokban senki sem tud pihenni. Az írás beszámol arról is, hogy a Polgármesteri Hivatalban már mindenkit megkerestek a lakók, a polgármesternek is írtak.

Az állampolgári jogok országgyűlési biztosáról szóló 1993. évi LIX. törvény 16. § (2) bekezdésében kapott felhatalmazással élve a fenti cikk alapján hivatalból vizsgálatot indítottam.

Eljárásom során az 1993. évi LIX. törvény 18. § (2) bekezdése alapján arra kértem Budapest-Csepel Önkormányzata Polgármesteri Hivatalának jegyzőjét, hogy tájékoztasson a Hivatal intézkedéseiről, különös tekintettel arról, hogy végeztek-e műszeres zajmérést a söröző környezetében. Tájékoztatást kértem arról is, hogy mikor és milyen tartalmú lakossági panaszok érkeztek a Hivatalhoz.

A megállapított tényállás

A Polgármesteri Hivatal jegyzője 1999. november 15-én kelt határozatában kötelezte a vendéglátó egység üzemeltetőjét, hogy az egységben működtetett kihangosító berendezések üzemeltetésére kérjen engedélyt a határozat jogerőre emelkedését követő 30 napon belül, vagy ugyanezen időpontig a kihangosító berendezések üzemeltetését szüntesse meg. A határozat tartalmazta azt is, hogy a kötelezett esetleges kérelméhez csatoljon akusztikai szakértői véleményt is, mely bizonyítja, hogy a létesítmény zajkibocsátása megfelel a vonatkozó miniszteri rendelet, illetve a magyar szabvány idevonatkozó előírásainak.

Az üzemeltető által az akusztikai mérés elvégzésére felkért cég feltételül szabta, hogy a megrendelő biztosítsa a közvetlenül a söröző fölött lakó panaszosok lakásában a mérés lehetőségét, azonban a panaszosok az üzlet üzemeltetőjével nem álltak szóba, így a mérésre nem kerülhetett sor.

Ezt követően a Polgármesteri Hivatal 2000. január 14-én saját költségére megrendelte a műszeres zajmérést. A vizsgálatot az AGMI Anyagvizsgáló és Minőségellenőrző Rt. Analitikai és Környezetvédelmi Vizsgálati Laboratórium szakemberei 2000. január 28-án 18. és 19. óra között végezték, amikor a panaszosok szerint a legnagyobb a söröző zajkibocsátása.

A vizsgálati jegyzőkönyv tartalmazza a helyszín leírását. Eszerint az Oázis söröző egy közepes forgalmú aszfaltút (Cservenka M. u.) mellett üzemel egy 10 emeletes "panel" lakóépület földszintjén. Közvetlen előtte gépkocsiparkoló, nem messze tőle Csepel legforgalmasabb főútvonala található. A söröző fölött lévő első emeleti lakás három lakószobája közül kettő helyezkedik el a söröző fölött.

A mérések ideje alatt a vizsgált lakószoba nyílászáró szerkezetei zárva voltak, a helyiségben a mérést végző személyeken kívül csak a lakástulajdonos és felesége tartózkodott, a lakószobában belső zajforrás nem üzemelt.

A söröző zajforrásai az alábbiak:
Zeneszolgáltató kihangosító berendezés: 1 db táskarádió-magnetofon fokozatnélküli hangerő szabályozóval. A mérés során a mérést végző személyek a hangerő szabályozó helyzetén nem változtattak.
Zavaró zajok: a sörözőben tartózkodó mulatozó vendégek zaja.
Járulékos zajok: gépkocsik érkezése-indulása, utcai hangoskodás.
A mérések ideje alatt a sörözőben kb. 20 vendég tartózkodott, a táskarádió-magnetofon folyamatosan üzemelt.

A mérési eredmény szerint a panaszosok lakószobájában az Oázis söröző nappali zajkibocsátása által kialakult környezeti zajterhelés mértéke a vonatkozó előírásoknak megfelel.

A Polgármesteri Hivatal munkatársai 2000. február 15-én szemlét tartottak a sörözőben. Megállapították, hogy a helyiségből a kihangosító berendezéseket eltávolították, így az üzemeltető eleget tett a környezetvédelmi hatósági előírásoknak.

A söröző elleni első panaszbejelentés 1997. május 14-én kelt, tartalmát tekintve zajpanasz. Az ÁNTSZ Fővárosi Intézete Zaj- és Rezgésvizsgáló Laboratóriumának szakvéleményében megállapítottakról a Polgármesteri Hivatal levélben tájékoztatta az indítványozót. Ezt követően 1999. augusztus 27-én kelt az újabb zajpanasz, majd az 1999. december 8-i bejelentés megismétli a zajpanaszt és ismerteti a sörözővel összefüggésbe hozott közterületi állapotokat (közbiztonsági kérdések, vendégek utcai nótázása).

Az ügy jogszabályi háttere

A Rendőrségről szóló 1994. évi XXXIV. törvény,
A zaj- és rezgésvédelemről szóló 12/1983. (V.12.) MT rendelet,
Az üzletek működéséről és a belkereskedelmi tevékenység folytatásának feltételeiről szóló 4/1997. (I.22.) Korm. rendelet,
A zaj- és rezgésterhelési határértékek megállapításáról szóló 4/1984. (I.23.) EüM rendelet,

Az érintett alkotmányos jog

A Magyar Alkotmány 40/A. § (2) bekezdése kimondja, hogy a rendőrség alapvető feladata a közbiztonság és a belső rend védelme.

A 70/D. § (1) bekezdése értelmében a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

Az Oázis söröző által kibocsátott zaj mértékének meghatározására a Polgármesteri Hivatal Városépítési Irodája felkért egy akkreditált vizsgálólaboratóriumot. A vizsgálatot a zajhatásnak leginkább kitett egyik első emeleti lakónál végezték, akinek lakása a söröző fölött helyezkedik el. Az előre be nem jelentett mérés eredménye szerint a söröző zajkibocsátása által okozott környezeti zajterhelés mértéke megfelelt a vonatkozó előírásoknak, a mért érték 8 dB-lel alatta maradt a megengedett egyenértékű A-hangnyomásszintnek.

Megállapítottam, hogy a Polgármesteri Hivatal az állampolgárok nagyobb csoportját érintő probléma megoldása érdekében több érdemi intézkedést tett: határozatban kötelezte az üzemeltetőt, hogy kérjen engedélyt a kihangosító berendezések üzemeltetésére, vagy a berendezések üzemeltetését szüntesse meg. Ezt követően a Városépítési Iroda egy akkreditált laboratóriumot kért fel a zajemisszió meghatározására, majd a Hivatal munkatársai helyszíni szemlén győződtek meg a kihangosító berendezések eltávolításáról. Az akkreditált laboratórium vizsgálata határértéket meghaladó zajterhelést nem állapított meg, továbbá utóbb az üzemeltető - eleget téve a hatósági előírásnak - a kihangosító berendezéseket eltávolította. Mindezek alapján a zajpanasz miatt alkotmányos joggal összefüggő visszásságot nem állapítottam meg.

Problémát jelent ugyanakkor a söröző vendégeinek magatartása; a lakók nyugalmát a vendégek hangoskodása, nevetgélése zavarhatja. Az ittas emberek ricsajozása, esetleges provokatív magatartása az ottlakókban, illetve az arra közlekedőkben félelmet kelthet. Mindezek miatt felkérem a XXI. kerületi Rendőrkapitányt, hogy a nyugalmat zavaró cselekmények, hangos randalírozások megszüntetése érdekében intézkedjen a söröző és közvetlen közelének gyakoribb rendőri ellenőrzéséről.

Budapest, 2000. március13.

Gönczöl Katalin